อาคารเมอร์เดกา

อาคารเมอร์เดกา หรือ เกอดุงเมอร์เดกา (อินโดนีเซีย: Gedung Merdeka) เป็นอาคารสถาปัตยกรรมอาร์ตเดโก ตั้งอยู่บนถนนเอเชีย-อาฟรีกา (Jalan Asia-Afrika) ในนครบันดุง ประเทศอินโดนีเซีย ปัจจุบันเปิดใช้งานเป็นพิพิธภัณฑ์จัดแสดงนิทรรศการ ภาพถ่าย และวัตถุที่เกี่ยวเนื่องกับการประชุมเอเชีย-แอฟริกา ซึ่งถือเป็นการประชุมแรกของขบวนการไม่ฝักใฝ่ฝ่ายใด และจัดขึ้นในอาคารแห่งนี้เมื่อปี 1955 อาคารหลังนี้เป็นผลงานออกแบบปี 1926 ด้วยสถาปัตยกรรมอาร์ตเดโก โดย ฟัน กาเลิน (Van Galen) และ วึล์ฟ ชือมาเคอร์ (Wolff Schoemaker) ซึ่งในเวลานั้นเป็นศาสตราจารย์ประจำสถาบันเทคนิกบันดุง และเป็นสถาปนิกแนวหน้าในเวลานั้นของบันดุง ในปี 1940 มีการออกแบบสร้างส่วนต่อเติมด้วยสถาปัคยกรรมสตรีมไลน์มอเดอร์น ผลงานออกแบบโดย อัลเบิร์ต อาลเบอร์ส อาคารนี้สร้างขึ้นแรกเริ่มสำหรับสมาคมคองคอร์เดีย (Sociëteit Concordia) ซึ่งเป็นสมาคมคนรวยในบันดุงและพื้นที่โดยรอบ ให้บริการโถงเต้นรำและสถานที่พบปะทางสังคมและนันทนาการ ต่อมาในสมัยญี่ปุ่นเข้ายึดครอง ได้เปลี่ยนชื่ออาคารเป็น Dai Toa Kaikan ใช้งานเป็นศูนย์วัฒนธรรม ต่อมานับตั้งแต่ปี 1945 อาคารนี้ใช้งานเป็นศูนย์กลางสำหรับขบวนการเอกราช หลังอินโดนีเซียได้รับเอกราชในปี 1949 อาคารนี้แปรสภาพกลับมาเป็นโถงพบปะและจัดการแสดง เต้นรำ จนถึงกาลาดินเนอร์ ในปี 1954 รัฐบาลอินโดนีเซียเลือกให้บันดุงเป็นเมืองที่จัดการประชุมเอเชีย-แอฟริกา และอาคารนี้ถูกคัดเลือกเป็นสถานที่จัดการประชุมด้วยว่ามีโถงและหอประชุมที่ใหญ่ที่สุดในเมือง รวมถึงที่ตั้งซึ่งอยู่ใจกลางเมือง ติดกับโรงแรมซาวอยโฮมัน และโรงแรมเพรอาเงอร์ อ้างอิง แหล่งข้อมูลอื่น Museum of the Asian-African Conference (Official site) 6.92114°S 107.60922°E﻿ / -6.92114; 107.60922